b'\n_START_ARTICLE_\nFly-by-wire\n_START_PARAGRAPH_\nFly-by-wire - FBW (\xc2\xbbletenje po \xc5\xbeici\xc2\xab) je elektronski sistem za posredno upravljanje zrakoplovov, ki deluje tako, da pilotove ukaze pretvori v digitalno obliko in posreduje ra\xc4\x8dunalniku, ta pa ukaze obdela in jih po\xc5\xa1lje hidravli\xc4\x8dnim aktuatorjem, ki ustrezno premaknejo povr\xc5\xa1ine za krmiljenje. Omogo\xc4\x8da tudi samodejne funkcije, ki ne zahtevajo pilotovega posredovanja, npr. stabilizacija leta. Obstajata dve verziji in sicer starej\xc5\xa1i analogni ter novej\xc5\xa1i digitalni, ki poleg prenosa signalov le-te \xc5\xa1e ra\xc4\x8dunalni\xc5\xa1ko obdeluje. Zaradi varnosti ima 3 ali 4 povsem neodvisne kanale._NEWLINE_V sodobnih letalih nadome\xc5\xa1\xc4\x8da starej\xc5\xa1e hidravli\xc4\x8dne sisteme za neposredno (ro\xc4\x8dno) upravljanje. Prvo potni\xc5\xa1ko letalo s tem sistemom je bilo Airbus A320. Pri Boeingu ima sistem FBW 777 in 787. Prvo poslovno letalo s tem sistemom je bil Dassault Falcon 7X. Sistem FBW uporablja tudi ameri\xc5\xa1ki Space Shuttle. Poleg manj\xc5\xa1e te\xc5\xbee ima tudi druge prednosti, kot so zagotavljanje avtomatske stabilnosti, kar je zelo pomemebno pri voja\xc5\xa1kih letalih, ki so namerno grajena aerodinami\xc4\x8dno nestabilna, za ve\xc4\x8djo sposobnost manevriranja. Sistem omogo\xc4\x8da varno letenje tudi voja\xc5\xa1kim letalom B-2 in F-117, ki so aerodinami\xc4\x8dno manj stabilna na ra\xc4\x8dun zmanj\xc5\xa1anja radarskega preseka._NEWLINE_Podoben sistem je Fly-By-Optics, ki namesto \xc5\xbeic uporablja opti\xc4\x8dna vlakna. Obstaja tudi brez\xc5\xbei\xc4\x8dni sistem Fly-By-Wireless. Naslednji korak je razvoj novega sistema Power-By-Wire ki se znebi hidravli\xc4\x8dnih sistemov in namesto njih uporablja elektri\xc4\x8dne aktuatorje._NEWLINE_Fly-by-wire ni isto kot Flight management system (FMS) ali pa avtopilot. Slednja dva sta sistema za avtomatizijo leta, sta pa velikokrat povezana s sistemom fly-by-wire. Nekatera letala kot npr. Boeing 737 imajo FMS in avtopilota, nimajo pa sistema fly-by-wire.'